b'\n_START_ARTICLE_\nWWE, Inc.\n_START_SECTION_\nCapitol Wrestling\n_START_PARAGRAPH_\nRoderick James "Jess" McMahon var en boksepromotor, der bl.a. arrangerede en kamp i 1915 mellem Jess Willard og Jack Johnson. I 1926 startede han med at arrangere boksest\xc3\xa6vner i Madison Square Garden sammen med Tex Rickard, der hadede wrestling s\xc3\xa5 meget, at han forhindrede wrestlingshows fra at blive afholdt i Madison Square Garden. _NEWLINE_I denne periode skabte wrestleren Joseph Raymond "Toots" Mondt en ny stil inden for wrestling, som han kaldte for Slam Bang Western Style Wrestling. Han gjorde det for at g\xc3\xb8re sporten mere tiltr\xc3\xa6kkende for tilskuere. Han lavede derefter en wrestlingorganisation med Ed Lewis og Billy Sandow, og sammen overtalte de mange wrestlere til at skrive kontrakt med trioen. Trods meget succes gik trioen og wrestlingorganisationen i opl\xc3\xb8sning. Mondt samarbejdede i stedet for med flere andre promotorer, heriblandt Jack Curley i New York. Da Curley l\xc3\xa5 for d\xc3\xb8den flyttede Mondt til New York og overtog. Her arbejdede han sammen med en r\xc3\xa6kke bookere, heriblandt Jess McMahon._NEWLINE_Sammen dannede Roderick McMahon og Raymond Mondt wrestlingorganisationen Capitol Wrestling Corporation (CWC). CWC sluttede sig til National Wrestling Alliance (NWA) i 1953. Samme \xc3\xa5r kom Jess McMahons s\xc3\xb8n, Vincent J. McMahon, ind i organisationen for at overtage sin fars arbejde. Vincent J. McMahon og Mondt opn\xc3\xa5ede meget succes, og inden for kort tid kontrollerede de 70\xc2\xa0% af NWA\'s kampe, fordi de dominerede i den t\xc3\xa6tbefolkede region i den nord\xc3\xb8stlige del af USA.\n_START_SECTION_\nWorld Wide Wrestling Federation\n_START_PARAGRAPH_\nNWA anerkendte en ubestridt verdensmester, der rejste mellem de enkelte wrestlingorganisationer i NWA og forsvarede NWA\'s VM-titel (NWA World Heavyweight Championship). I 1963 var "Nature Boy" Buddy Rogers verdensmester. Resten af NWA var utilfredse med Mondt, fordi han sj\xc3\xa6ldent lod Rogers wrestle uden for den nord\xc3\xb8stlige region. Mondt og McMahon \xc3\xb8nskede, at Rogers forblev NWA\'s verdensmester, men Rogers ville ikke ofre det $25.000-depositum for b\xc3\xa6ltet, som titelindehavere skulle betale for at sikre, at de ikke tog VM-b\xc3\xa6ltet med sig. Rogers tabte NWA\'s VM-titel til Lou Thesz i januar 1963, og det fik Mondt, MacMahon og CWC til at forlade NWA i protest. Kort efter dannede de World Wide Wrestling Federation (WWWF). _NEWLINE_I april 1963 blev Rogers tildelt WWWF\'s nye VM-titel (WWWF World Championship) efter en VM-titelturnering i Rio de Janerio, Brasilien. M\xc3\xa5neden efter tabte han VM-titlen til Bruno Sammartino, efter at Rogers fik et hjerteanfald umiddelbart inden kampen. Det blev derfor lavet s\xc3\xa5dan, at kampen kun skulle vare \xc3\xa9t minut. _NEWLINE_Mondt forlod WWWF i slutningen af 1960\'erne. Selvom WWWF havde trukket sig ud af NWA, sad Vince McMahon, Sr. stadig i bestyrelsen i NWA, og der var ikke anerkendt nogen anden wrestlingorganisation i den nord\xc3\xb8stlige del af USA. Det f\xc3\xb8rte til, at flere "verdensmester mod verdensmester"-kampe blev arrangeret mellem NWA\'s verdensmester og WWWF\'s verdensmester, og de endte som regel uafgjort, s\xc3\xa5 ingen ville blive indehaver af begge VM-titler. _NEWLINE_I marts 1979 blev WWWF til World Wrestling Federation (WWF). \xc3\x86ndringen var udelukkende kosmetisk, og ejerskabet og kontorpersonalet forblev uforandet i denne periode.\n_START_SECTION_\nWorld Wrestling Federation\n_START_PARAGRAPH_\nI 1980 blev Titan Sports, Inc. grundlagt af Vincent J. McMahons s\xc3\xb8n, Vincent Kennedy McMahon. I 1982 k\xc3\xb8bte Vince McMahon Capitol Wrestling Corporation fra hans far. McMahon Sr. havde f\xc3\xa5et etableret den nord\xc3\xb8stlige del af USA som et af de mest aktive medlemmet af NWA. Han havde ogs\xc3\xa5 for l\xc3\xa6ngst indset, at wrestling handlede mere om underholdning end sport. Imod sin fars \xc3\xb8nske begyndte McMahon at udvide organisationen, og det skulle ende med fuldst\xc3\xa6ndigt at revolutionere sporten. _NEWLINE_WWF var ikke den eneste wrestlingorganisation, der havde trukket sig ud af NWA. American Wrestling Association (AWA) havde ogs\xc3\xa5 for l\xc3\xa6ngst forladt NWA, og begge organisationer havde forblevet i deres respektive regioner. Ingen af dem havde fors\xc3\xb8gt at nedbryde det system, der havde v\xc3\xa6ret fundamentet i wrestlingbranchen i mere end 50 \xc3\xa5r. _NEWLINE_Flere promotorer blev rasende p\xc3\xa5 Vince McMahon, da han begyndte at sende nogle af WWF\'s tv-programmer p\xc3\xa5 tv-stationer over hele USA \xe2\x80\x93 ogs\xc3\xa5 i regioner uden for den nord\xc3\xb8stlige del af USA. McMahon begyndte ogs\xc3\xa5 at s\xc3\xa6lge videob\xc3\xa5nd uden for sit omr\xc3\xa5de. Han br\xc3\xb8d dermed de uskrevne regler, der sagde, at man ikke m\xc3\xa5tte promovere shows uden for sin egen region. McMahon brugte ydermere de penge, som han havde tjent ind, til at lokke wrestlere, kommentatorer og andet personale fra de andre wrestlingorganisationer. Wrestlingorganisationer fra hele USA var derfor nu i direkte konkurrence med WWF. _NEWLINE_Pga. sin rolle som "Thunderlips" i Sylvester Stallone-filmen Rocky III, var wrestleren Hulk Hogan blevet kendt i hele USA, hvilket fik Vince McMahon til at skrive kontrakt med ham i 1983, selvom Hogan arbejdede for AWA. Derefter skrev McMahon ogs\xc3\xa5 kontrakt med Roddy Piper, Jesse Ventura, Andr\xc3\xa9 the Giant, Jimmy Snuka, Don Muraco, Paul Orndorff, Greg Valentine, Ricky Steamboat og The Iron Sheik. Hogan var dog uden tvivl WWF\'s st\xc3\xb8rste stjerne, og det er diskutabelt, hvorvidt WWF ville have opn\xc3\xa5et national succes uden ham. _NEWLINE_Trods advarsler fra sin far begyndte Vince McMahon ogs\xc3\xa5 at turnere rundt i hele USA. Det kostede dog ham s\xc3\xa5 mange penge, at han var ved at g\xc3\xa5 konkurs. McMahons, WWF\'s, NWA\'s og hele wrestlingbranchens fremtid blev sat p\xc3\xa5 spil, da McMahon introducerede det banebrydende koncept WrestleMania i 1985. WrestleMania var et pay-per-view-show, som McMahon promoverede som wrestlings svar p\xc3\xa5 Super Bowl. Det var et wrestlingshow, hvor \xc3\xa5rets absolut st\xc3\xb8rste kampe skulle finde sted. NWA havde fors\xc3\xb8gt p\xc3\xa5 noget lignende med Starrcade i 1983, men McMahon \xc3\xb8nskede at f\xc3\xa5 WWF ind i popul\xc3\xa6rkulturen og reklamerede i meget h\xc3\xb8jere grad over for folk uden for wrestlingbranchen. Han fik tv-stjernen Mr. T og sangstjernen Cyndi Lauper til at deltage i showet. Derudover samarbejdede han ogs\xc3\xa5 en del med MTV, som viste nogle af WWF\'s tv-programmer.\n_START_SECTION_\nEn gylden \xc3\xa6ra\n_START_PARAGRAPH_\nDen f\xc3\xb8rste udgave af WrestleMania, der blev afholdt i 1985, var en enorm succes. Denne begivenhed bliver nogle gange anset for at v\xc3\xa6re starten p\xc3\xa5 sportsunderholdning \xe2\x80\x93 set i forhold til Vince McMahons fars id\xc3\xa9 om kun wrestling. WWF opn\xc3\xa5ede i de f\xc3\xb8lgende \xc3\xa5r enorm succes, og det blev kaldt den anden gyldne \xc3\xa6ra inden for wrestling. WWF introducerede Saturday Night\'s Main Event p\xc3\xa5 tv-stationen NBC i midten af 1985, og det var f\xc3\xb8rste gang, at wrestling blev vist p\xc3\xa5 landsd\xc3\xa6kkende tv siden 1950\'erne. I 1987 producerede WWF hvad mange regner for h\xc3\xb8jdepunkter i wrestlingboomet i 1980\'erne \xe2\x80\x93 WrestleMania III.\n_START_SECTION_\nDen nye generation\n_START_PARAGRAPH_\nWWF ramte et lavpunkt i 1994, hvor Vince McMahon blev beskyldt for brug og distribution af steroider. McMahon blev frikendt, men det var et sandt mareridt for WWF offentligt. WWF tabte mange penge, og som resultat heraf m\xc3\xa5tte wrestlere og andet personale g\xc3\xa5 meget ned i l\xc3\xb8n. Det fik bl.a. managerne Bobby Heenan og Jimmy Hart til at forlade organisationen. Det fik ogs\xc3\xa5 flere wrestlere til at forlade WWF til fordel for WWF\'s vigtigste konkurrent World Championship Wrestling (WCW) mellem 1993 og 1996, heriblandt Hulk Hogan og Randy Savage. I denne periode promoverede WWF sig som "The New WWF Generation" med wrestlere som Shawn Michaels, Diesel, Razor Ramon, Bret Hart og The Undertaker.\n_START_SECTION_\nMonday Night Wars\n_START_PARAGRAPH_\nI 1993 var WWF begyndt at sende et nyt ugentligt tv-program Monday Night Raw. RAW blev en k\xc3\xa6mpe succes, og WCW iv\xc3\xa6rksatte derfor deres eget ugentlige tv-program WCW Monday Nitro p\xc3\xa5 pr\xc3\xa6cis samme tidspunkt mandag aften som RAW. Det indledte en seerkrig (Monday Night Wars) mandag aften mellem de to wrestling-programmer, og begge programmer vandt skiftevis seerkrigen fra aften til aften indtil midten af 1996. P\xc3\xa5 dette tidspunkt indledte WCW en n\xc3\xa6sten to \xc3\xa5r lang sejrsr\xc3\xa6kke, fordi WCW Monday Nitro opn\xc3\xa5ede k\xc3\xa6mpe succes med New World Order (nWo), der var en gruppe wrestlere i WCW best\xc3\xa5ende af de tidligere WWF-stjerner Hollywood Hogan (Hulk Hogan), Kevin Nash (Diesel) og Scott Hall (Razor Ramon). _NEWLINE_De fejder og typer af wrestlingkampe, der begyndte at blive brugt i midten af 1990\'erne, startede en ny \xc3\xa6ra inden for wrestling. Wrestlingfans begyndte at foretr\xc3\xa6kke at heppe p\xc3\xa5 heel-wrestleren ("den onde") i stedet for face-wrestleren ("den gode"). Det fik WWF til at \xc3\xa6ndre attitude til en mere gadekampsagtig form for wrestling. Trods \xc3\xa6ndringerne blev disse \xc3\xa5r de d\xc3\xa5rligste \xc3\xa5r \xc3\xb8konomisk set for WWF, og WCW overtog rollen som verdens st\xc3\xb8rste wrestlingorganisation for en kort periode. I 1996 og 1997 tabte WWF desuden ogs\xc3\xa5 mange af organisationens st\xc3\xb8rste stjerner til WCW, heriblandt Razor Ramon (Scott Hall), Diesel (Kevin Nash), Psycho Sid (Sid Eudy), Alundra Blayze (Debra Miceli) og Rick Rude. WWF erstattede dem med tidligere WCW-wrestlere, som fx Vader (Leon White), Steve Austin, Brian Pillman, Mankind (Mick Foley) og Farooq (Ron Simmons). WCW\'s vicepr\xc3\xa6sident Eric Bischoff ydmygede offentligt WWF og kritiserede organisationen for at hyre tidligere WCW-wrestlere. Bischoff pralede ogs\xc3\xa5 med, at WWF\'s wrestlere skrev kontrakt med WCW, fordi de kunne f\xc3\xa5 en h\xc3\xb8jere l\xc3\xb8n i WCW. De intensiverede Monday Night Wars, og WWF k\xc3\xa6mpede for at f\xc3\xa5 sine seere tilbage. _NEWLINE_McMahon bar sig ad med at beholde Bret Hart i WWF, selvom Hart blev tilbudt en fordelagtig kontrakt af WCW. Hart indledte en fejde med Steve Austin i WWF. Austin blev WWF\'s nye superstjerne, efter at han havde vundet WWF\'s King of the Ring-turnering i 1996. Hart besejrede Austin ved WrestleMania 13 i 1997 i en popul\xc3\xa6r kampe, og kampen blev et symbol p\xc3\xa5 den nye \xc3\xa6ndring i WWF\'s image. Fans tiljublede Austin, selvom det var Bret Hart, der skulle v\xc3\xa6re den mest popul\xc3\xa6re (face-wrestler). I oktober 1997 blev Bret Hart snydt af Vince McMahon for WWF\'s VM-titel i en VM-titelkamp mod Shawn Michaels i en episode, der er kendt som Montreal Screwjob. Bret Hart havde langt om l\xc3\xa6nge skrevet kontrakt med WCW, men han var stadig WWF\'s verdensmester. For at sikre at Bret Hart ikke tog VM-b\xc3\xa6ltet med til WCW, sn\xc3\xb8d Vince McMahon ham i VM-titelkampen. Fans begyndte straks at hade McMahon, og det hjalp samtidig WWF ind i en periode inden for wrestling kendt som "The Attitude Era".\n_START_SECTION_\nThe Attitude Era\n_START_PARAGRAPH_\nFra og med januar 1998 begyndte WWF at sende mere vold, flere sk\xc3\xa6ldsord og vildere handlingsforl\xc3\xb8b i et fors\xc3\xb8g p\xc3\xa5 at konkurrere med WCW, der havde overtaget rollen som den f\xc3\xb8rende wrestlingorganisation i verden. Efter Bret Hart forlod WWF efter Montreal Screwjob, brugte Vince McMahon den voldsomme reaktion, der opstod umiddelbart efter, til at lave rollen som Mr. McMahon \xe2\x80\x93 en diktatorisk og barsk hersker, der favoritiserede heel-wrestlere, der var gode for forretningen, frem for face-wrestlere, som fx Steve Austin. Det f\xc3\xb8rte til en fejde mellem Mr. McMahon og Steve Austin, hvilket, sammen med D-Generation X, officielt ledte WWF ind i The Attitude Era. Adskillige nye wrestlere kom til WWF i denne periode, heriblandt Chris Jericho, Chris Benoit, Eddie Guerrero, Perry Saturn, Dean Malenko og den olympiske guldvinder fra 1996 Kurt Angle, mens andre wrestlere startede forfra med et nyt navn, fx The Rock (tidligere Rocky Malvia) og Mick Foley (tidligere Mankind, Cactus Jack og Dude Love), og de var i stand til konkurrere blandt WWF\'s bedste wrestlere. The Attitude Era havde desuden mange flere brutale kampe ofte med nogle betingelser inkluderet, fx Hell in a Cell match, og det fik seertallene til at stige.\n_START_SECTION_\nFremskridt\n_START_PARAGRAPH_\nI 1999 begyndte WWF at sende et nyt ugentlige tv-program SmackDown!. Det var WWF\'s svar p\xc3\xa5 WCW\'s Thunder og blev sendt hver torsdag. Grundet WWF\'s succes i The Attitude Era blev WWF\'s moderselskab Titan Sports (der imellemtiden var blevet omd\xc3\xb8bt til World Wrestling Federation Entertainment, Inc.) til et aktieselskab. WWF annoncerede samtidig, at organisationen ville til at starte en natklub, producere film og udgive b\xc3\xb8ger. I 2000 blev XFL, en ny liga for amerikansk fodbold, startet op sammen med tv-stationen NBC, og den fik sin debut i 2001. Trods en god start med h\xc3\xb8je seertal blev det dog ikke nogen succes, og NBC droppede XLF efter kun \xc3\xa9n s\xc3\xa6son.\n_START_SECTION_\nAnskaffelse af WCW og ECW\n_START_PARAGRAPH_\nFor WWF bet\xc3\xb8d The Attutide Era, at Monday Night Wars blev vundet til deres fordel. Efter Time Warner fusionerede med AOL, blev Ted Turners magt over WCW betydeligt reduceret, og det blev besluttet, at WCW skulle fjernes fra firmaets sendeflader. I marts 2001 blev WCW k\xc3\xb8bt af WWF Entertainment, Inc. for ca. syv millioner dollars. Efter k\xc3\xb8bet var WWF igen verdens st\xc3\xb8rste wrestlingorganisation, og den eneste i Nordamerika med verdensomsp\xc3\xa6ndende eksponering. Det forblev s\xc3\xa5dan indtil Total Nonstop Action Wrestling (TNA) blev startet op i 2002. I 2003 blev Extreme Championship Wrestling (ECW), der havde indgivet konkursbeg\xc3\xa6ring i april 2001, desuden ogs\xc3\xa5 k\xc3\xb8bt.\n_START_SECTION_\nNavnestrid\n_START_PARAGRAPH_\nI 2000 blev World Wrestling Federation sags\xc3\xb8gt af milj\xc3\xb8organisationen Verdensnaturfonden, der ogs\xc3\xa5 brugte initialerne WWF. Verdensnaturfonden fik ret i, at Titan Sports havde brudt en aftale fra 1994, der havde givet dem lov til at bruge initialerne uden for USA. Begge organisationer havde brugt initialerne siden marts 1979. I maj 2002 begyndte WWF lige s\xc3\xa5 stille at g\xc3\xb8re brug af forkortelsen WWE (World Wrestling Entertainment), og organisationen \xc3\xa6ndrede ogs\xc3\xa5 sin website-adresse til WWE.com. WWE blev ogs\xc3\xa5 n\xc3\xb8dsaget til at fjerne WWF fra fx dvd-udgivelser.\n_START_SECTION_\nBrand extension\n_START_PARAGRAPH_\nI marts 2002, ca. to m\xc3\xa5neder inden navneforandringen, besluttede WWE at oprette to separate brands, RAW og SmackDown!, fordi organisationen havde s\xc3\xa5 mange wrestlere, efter at mange wrestlere fra WCW og ECW havde skrevet kontrakt med WWE. RAW og SmackDown! skulle have hver deres wrestlere, kommentatorer, osv., ligesom hvis de havde v\xc3\xa6ret hver deres wrestlingorganisation. Denne opdeling blev kaldt WWE Brand Extension. Derudover afholder WWE et Draft Lottery hvert \xc3\xa5r, hvor de enkelte brands udveksler wrestlere og andet personale. Fra 2006 til 2010 havde WWE ogs\xc3\xa5 et tredje brand, ECW. WWE Brand Extension bet\xc3\xb8d ogs\xc3\xa5, at WWE etablerede endnu en VM-titel i form af WWE\'s World Heavyweight Championship, der komplementerede WWE Championship. VM-titlerne blev forenet i december 2013 under det nye navn WWE World Heavyweight Championship, og kampen om WWE\'s ubestridte VM-titel markerede endeligt enden p\xc3\xa5 WWE Brand Extension, der langsomt var blevet udfaset i \xc3\xa5rene op til kampen.\n_START_SECTION_\nNye tv-stationer\n_START_PARAGRAPH_\nEfter fem \xc3\xa5r p\xc3\xa5 TNN (nu Spike TV) vendte WWE\'s RAW tilbage p\xc3\xa5 USA Network. I 2006 fik WWE desuden muligheden for at genoplive tv-programmet Saturday Night\'s Main Event efter 13 \xc3\xa5rs pause p\xc3\xa5 NBC, hvilket gav WWE en k\xc3\xa6mpe mulighed for at promovere wrestling p\xc3\xa5 landsd\xc3\xa6kkende tv. Saturday Night\'s Main Event bliver sendt med j\xc3\xa6vne mellemrum som speciel tv-serie.\n_START_SECTION_\nECW og NXT\n_START_PARAGRAPH_\nI maj 2006 valgte WWE at genopstarte Extreme Championship Wrestling (ECW) som et tredje brand. Det nye ugentlige tv-program ECW blev sendt om tirsdagen. I 2008 begyndte WWE desuden at sende alle deres tv-programmer i HD. I november 2008 introducerede WWE et nyt socialt netv\xc3\xa6rk p\xc3\xa5 organisationens hjemmeside, som den kalder WWE Universe. Det startede i april 2008 som WWE Fan Nation, og p\xc3\xa5 samme m\xc3\xa5de som fx MySpace er det muligt at lave blogs og skrive i forskellige fora. ECW-brandet mistede dog hurtigt interessen, og i 2010 valgte WWE at droppe brandet helt. I stedet for sender WWE om tirsdagen tv-programmet WWE NXT, hvor nye wrestlere fors\xc3\xb8ger at sl\xc3\xa5 igennem og f\xc3\xa5 en kontrakt ved \xc3\xa9t af WWE to tilbagev\xc3\xa6rende brands \xe2\x80\x93 RAW og SmackDown.\n_START_SECTION_\nNy forretningsmodel og WWE Network\n_START_PARAGRAPH_\nI april 2011 skiftede "World Wrestling Entertainment" igen navn, da man valgte at simplificere navnet til "WWE". \xc3\x86ndringen reflekterede samtidigt, at WWE fors\xc3\xb8ger at udvide p\xc3\xa5 globalt plan, hvor man vil bev\xc3\xa6ge sig v\xc3\xa6k fra ringen og mere over imod underholdning og s\xc3\xa6tte mere fokus p\xc3\xa5 underholdning, liveshows og filmproduktion. WWE meddelte, at den nye forretningsmodel var sat i v\xc3\xa6rk med tv-programmet WWE Tough Enough, som er et program, der ikke har et manuskript (i mods\xc3\xa6tning til wrestling)._NEWLINE_I efter\xc3\xa5et 2011 offentliggjorde WWE, at organisationen starter sin egen tv-station i 2012. P\xc3\xa5 WWE Network vil der blive vist en lang r\xc3\xa6kke nye wrestling-relaterede tv-programmer, og formentlig vil WWE ogs\xc3\xa5 flytte sine nuv\xc3\xa6rende tv-programmer, heriblandt RAW og SmackDown til WWE Network, ligesom flere af WWE\'s m\xc3\xa5nedlige pay-per-view-shows ogs\xc3\xa5 vil blive vist p\xc3\xa5 kanalen. De fire store pay-per-view-shows \xe2\x80\x93 Royal Rumble, WrestleMania, SummerSlam og Survivor Series \xe2\x80\x93 vil dog sandsynligvis forts\xc3\xa6tte som betalingstv._NEWLINE_I 2014 blev WWE Network endelig lanceret i USA, men som en online streamingtjeneste med en masse video-on-demand-indhold i stil med TV 2 Play. For et m\xc3\xa5nedligt bel\xc3\xb8b p\xc3\xa5 10 amerikanske dollar kan brugerne f\xc3\xa5 adgang til samtlige WWE\'s pay-per-view-shows (ogs\xc3\xa5 WrestleMania) og de ugentlige tv-program RAW, SmackDown og NXT, samt en r\xc3\xa6kke nye dokumentarprogrammer om WWE.\n_START_SECTION_\nBrand extension vender tilbage\n_START_PARAGRAPH_\nDen 25. maj, 2016 annoncerede WWE at Brand extension ville vende tilbage til og at et draft ville ske p\xc3\xa5 SmackDown Live, p\xc3\xa5 dens f\xc3\xb8rst live udsendelse som var den 19 Juli, 2016. Battleground blev det sidste PPV f\xc3\xb8r Brand extension kom i fuld udbl\xc3\xa6sning.\n_START_SECTION_\nBrands og tv-programmer\n_START_PARAGRAPH_\nI World Wrestling Entertainment eksisterede mellem 2002 og 2013 to brands, som hver havde deres (VM-)titler, wrestlere, kommentatorer, dommere, osv. De to brands fungerede samtidig som WWE\'s prim\xc3\xa6re tv-programmer. Hver m\xc3\xa5ned producerer WWE m\xc3\xa5nedlige pay-per-view-shows, som fx Royal Rumble og WrestleMania, og wrestlere fra begge brands optr\xc3\xa6der p\xc3\xa5 WWE\'s pay-per-view-shows. Mellem 2003 og 2007 var der enkelte shows, der var forbeholdt \xc3\xa9t specifikt brand. Derudover har WWE en r\xc3\xa6kke andre tv-programmer som fx WWE NXT, Saturday Night\'s Main Event, etc. _NEWLINE_Fra 2006 til 2010 eksisterede ECW som WWE\'s tredje brand i stil med med RAW og SmackDown. ECW blev dog lukket ned, og i \xc3\xa5rene efter fasede WWE langsomt de to brands ud, s\xc3\xa5ledes organisation ikke er opdelt. Wrestlerne kan nu optr\xc3\xa6de frit p\xc3\xa5 b\xc3\xa5de RAW og SmackDown. Indtil 2013 havde WWE fortsat to forskellige VM-titler, men de blev forenet i december 2013 i en kamp mellem Randy Orton og John Cena. I 2016 fik de 2 brands, hver deres roster af wrestlers og derved ogs\xc3\xa5 hver deres titler. Med dette skift gik SmackDown fra at blive optaget og sendt efterf\xc3\xb8lgende til at v\xc3\xa6re live som RAW.\n_START_SECTION_\nPay-per-view-shows\n_START_PARAGRAPH_\nSiden 2010 har World Wrestling Entertainment afholdt 13 pay-per-view-shows fordelt over hele \xc3\xa5ret med 3-5 ugers mellemrum. "The Big Four" ("De fire store") er et navn givet til de fire shows, der har v\xc3\xa6ret med hvert \xc3\xa5r siden slutningen af 1980\'erne, hvor WWE begyndte at producere de f\xc3\xb8rste pay-per-view-shows, og det inkluderer Royal Rumble, WrestleMania, SummerSlam og Survivor Series._NEWLINE_WrestleMania var WWE\'s f\xc3\xb8rste pay-per-view-show, og det blev afholdt f\xc3\xb8rste gang i 1985. Succesen fra WrestleMania f\xc3\xb8rte til, at WWE begyndte at afholde flere shows om \xc3\xa5ret, og antallet af shows begyndte derfor langsomt at vokse. Survivor Series blev afholdt f\xc3\xb8rste gang i november 1987, Royal Rumble fik sin debut to m\xc3\xa5neder senere i januar 1988, og SummerSlam blev holdt f\xc3\xb8rste gang i sommeren 1988. De fire shows var WWE\'s eneste indtil 1993, da King of the Ring-turneringen blev gjort til et show for sig selv. Fra maj 1995 begyndte WWE at sende nye pay-per-view-shows under navnet In Your House i de m\xc3\xa5neder, hvor der ikke andre shows. I slutningen af 1990\'erne havde WWE et show hver m\xc3\xa5ned, og det blev for\xc3\xb8get til 16 i 2006. Siden 2008 har WWE dog i stedet for begr\xc3\xa6nset antallet af shows: I 2010 og 2011 var der 13 om \xc3\xa5ret, og siden 2012 har der v\xc3\xa6ret planlagt 12. I 2015 rykkede WWE tilbage til 13 PPV\'s om \xc3\xa5ret.\n_START_SECTION_\nAktive titler\n_START_PARAGRAPH_\nRegerende mester pr. 24. August, 2016'